
[bookmark: TextBodyBegin]Euroopa Parlament,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et Hispaania kodanikud Javier Marañón Montero ja David Rodríguez Ballesta vahistati 2025. aasta jaanuari keskel Malabos seoses digitaaltelevisiooni läbikukkunud projektiga ning viidi 7. aprillil 2025 üle Black Beachi vanglasse, mis on tuntud ebainimlike tingimuste ja süstemaatilise inimõiguste rikkumise poolest;
B.	arvestades, et Hispaania konsuli taotlusi on edasi lükatud või takistatud ning kohale on kutsutud suursaadik; arvestades, et nende ELi kodanike kinnipidamine on pingestanud Hispaania ja Ekvatoriaal-Guinea suhteid ning tekitab muret ELi kodanike kaitsmise pärast välismaal;
C.	arvestades, et mõlemad mehed pandi pärast Hispaania diplomaatidega peetud eravestluste ebaseaduslikku pealtkuulamist kättemaksuks isolatsiooni ning neile ei antud võimalust kohtuda ei advokaatide ega perekonnaga;
D.	arvestades, et väidetavalt on näljastreigi tõttu nende tervis tõsiselt halvenemas, eriti Javier Marañón Montero puhul;
[bookmark: _Hlk210753313]E.	arvestades, et alates 1979. aastast on Ekvatoriaal-Guineat valitsenud Teodoro Obiang Nguema režiim, mida üldiselt käsitatakse autoritaarse diktatuurina ja mida iseloomustavad rasked inimõiguste rikkumised;
F.	arvestades, et rahvusvahelised ja valitsusvälised organisatsioonid on järjepidevalt teatanud inimõiguste rikkumistest, sealhulgas välismaalaste meelevaldsest kinnipidamisest ja vangistamisest, eluohtlikest tingimustest vanglates ja kinnipidamisasutustes ning kinnipeetavate vastu suunatud vägivallast ja piinamisest;
G.	arvestades, et süsteemse korruptsiooniga tagatakse, et riigi tohutu naftarikkus toob kasu vaid väikesele eliidile, jättes suurema osa elanikkonnast äärmisesse vaesusesse;
1.	mõistab teravalt hukka vangide lubamatute kinnipidamistingimuste ja väärkohtlemise korduvad juhtumid Ekvatoriaal-Guineas; peab neid selgeks rahvusvahelise inimõigustealase õiguse rikkumiseks; kutsub ametivõime üles võtma viivitamata ja tingimusteta meetmeid, sealhulgas lõpetama eelvangistuse, et tagada Javier Marañón Montero ja David Rodríguez Ballesta heaolu ning austada nende õigusi, sealhulgas õigust õiglasele kohtumenetlusele ning juurdepääsu arstiabile ja õigusnõustamisele;
2.	kutsub Ekvatoriaal-Guinea ametivõime üles tagama, et Javier Marañón Montero saab kiiresti arstiabi, ja nõuab, et talle võimaldataks kiireloomuline meditsiiniline evakuatsioon;
3.	rõhutab, et meelevaldsed vahistamised ja kinnipidamised kahjustavad riigi mainet, takistavad rahvusvahelisi investeeringuid ja koostööd ning võivad avaldada negatiivset mõju riigi suhetele ELiga;
4.	kutsub komisjoni asepresidenti ning liidu välisasjade ja julgeolekupoliitika kõrget esindajat ja Euroopa välisteenistust üles suurendama tihedas koostöös Hispaania ametiasutustega nende juhtumitega seotud diplomaatilisi jõupingutusi;
5.	väljendab tõsist muret Ekvatoriaal-Guinea kohtusüsteemi režiimile alluvuse ja kohtuliku vastutuse puudumise pärast, jätkuva piinamise ja ebainimlike vanglatingimuste pärast, poliitilise opositsiooni jätkuva tagakiusamise, väljendusvabaduse range piiramise ja muude inimõiguste rikkumiste pärast riigis;
6.	nõuab tungivalt, et Ekvatoriaal-Guinea allkirjastaks Samoa lepingu[footnoteRef:1]; [1:  	ELT L, 2023/2862, 28.12.2023, ELI: http://data.europa.eu/eli/agree_internation/2023/2862/oj.] 

7.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, Hispaania Kuningriigi ja Ekvatoriaal-Guinea Vabariigi ametiasutustele, Aafrika Liidule ning ÜRO peasekretärile.

